Ir-regolament tal-kummissjoni (KE) Nru 2483/1999
tal-25 ta’ Novembru 1999
li jnaqqas mill-limitu kwantittativ fuq l-importazzjonijiet tal-prodotti tessili li jappartjenu għall-kategorija 4 li jkunu ġejjin mir-Repubblika tal-Poplu taċ-Ċina ammont korrispondenti għal dak importat ġewwa l-Komunità Ewropea b’ċirkonvenzjoni tal-Ftehim bejn il-Komunità Ewropea u r-Repubblika tal-Poplu taċ-Ċina fuq il-kummerċ tal-prodotti tessili MFA
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunitajiet Ewropej,
Wara li kkunsidrat ir-Regolament tal-Kunsill (KEE) Nru 3030/93 tat-12 t’ Ottubru 1993 dwar ir-regoli komuni għall-importazzjonijiet ta’ ċerti prodotti tessili minn pajjiżi terzi [1], kif l-aħħar emendat mir-Regolament tal-Kummissjoni (KE) Nru 1072/1999 [2], u b’mod partikolari b’Artikolu 15 tiegħu fl-imkien ma’ Artikolu 17 tiegħu,
(1) Billi l-istħarriġ u l-verifikazzjonijiet ulterjuri, li saru kemm fil-Komunità kif ukoll banda oħra bil-għajnuna ta’ l-awtoritajiet ta’ pajjiżi terzi, skond il-proċeduri stabbiliti f’Anness IV tar-Regolament (KEE) Nru 3030/93 wasslu lill-Kummissjoni biex tikkonkludi li 5408295 biċċa ta’ prodotti tessili li jaqgħu fil-kategorija 4 (T-shirts) ġew importati fil-Komunità Ewropea b’cirkonvenzjoni għad-dispożizzjonijiet tar-Regolament (KEE) Nru 3030/93 fis-snin 1995 u 1996 billi fil-fatt hemm xiehda li turi li dawn inħarġu fiżikament mit-territorju tar-Repubblika tal-Poplu taċ-Ċina qabel ma ġew importati fil-Komunità Ewropea bla ma l-oriġini Ċiniża tagħhom ġiet iddikjarata jew permezz ta’ dikjarazzjonijiet ta’l-oriġini foloz;
(2) Billi ntalbu u saru konsultazzjoni mar-Repubblika tal-Poplu taċ-Ċina biex tiġi ċċarata s-sitwazzjoni u jiġi stabilit, fuq il-bażi b’mod partikolari tax-xhieda dokumentata mogħtija mill-Kummissjoni Ewropea, il-vera oriġini tal-prodotti kkonċernati u jintlaħaq ftehim ta’ aġġustament ekwivalenti għal-limitu kwantittativ applikabbli għall-esportazzjoni tal-kategorija kkonċernata lejn il-Komunità Ewropea mir-Repubblika tal-Poplu taċ-Ċina;
(3) Billi fis-6 ta’ Lulju 1999 intlaħaq ftehim dwar l-aġġustament li għandu jsir u li huwa meqjus li jwassal għal soluzzjoni sodisfaċenti fis-sens ta’ Artikolu 15 tar-Regolament (KEE) Nru 3030/93 billi jsir tnaqqis ta’ żewġ rati, ta’ waħda kull sena, ta’ oġġetti li jammontaw għal 5408295 biċċa tal-kategorija 4;
(4) Billi l-ewwel aġġustament għandu jsir fuq il-limitu kwantittativ stabbilit għas-s-sena ta’ kwota 1999 permezz tal-ftehim bilaterali kurrenti fuq kummerċ fit-tessuti u l-oġġetti ta’l-ilbies li jagħlaq fil-31 ta’ Diċembru 1999;
(5) Billi aktar tnaqqis għandu jsir fil-limitu kwantittativ applikabbli għas-sena ta’ kwota 2000;
(6) Billi l-miżuri pprovduti f’dan ir-Regolament jaqblu ma’l-opinjoni tal-Kumitat tat-Tessuti mwaqqaf bir-Regolament (KEE) Nru 3030/93,
ADOTTAT DAN IR-REGOLAMENT:
Artikolu 1
Il-limitu kwantittativ iffissat għall-importazzjonijiet tal-prodotti tal-kategorija 4 għall-1999 f’Anness III tal-ftehim bejn il-Komunità Ewropea u r-Repubblika tal-Poplu taċ-Ċina dwar il-kummerċ ta’ prodotti tessili, kif emendat l-aħħar bi Ftehim fil-forma ta’ Bdil ta’ Ittri ffirmati fl-20 ta’ Novembru 1998 [3], huwa mnaqqas bl-ammont ta’ 2704147 biċċa.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u jkun applikabbli għall-Istati Membri kollha.
Magħmul fi Brussel, 25 Novembru 1999.